# YAGO

YAGO (Yet Another Great Ontology) és una gran ontologia, obtinguda a partir de Wikipedia, WordNet i GeoNames. Conté més de 120 milions de fets de més de 10 milions d'entitats (com ara persones, ciutats o organitzacions). YAGO fou desenvolupada el 2007 inicialment pel Max Planck Institute for Informatics i posteriorment per aquesta institució i la universitat Telecom ParisTech.

## Versions

Hi ha hagut tres versions de YAGO:
* La primera versió contenia fets extrets automàticament de les versions angleses de la Wikipedia i de WordNet. Les entitats de YAGO es van extreure de les pàgines de la Wikipedia i els tipus d'entitat (o classes) dels synsets (conjunts de sinònims) de WordNet. La classificació de les entitats en els seus tipus es va obtenir a partir de les categories de les pàgines de la Wikipedia. Els fets de les entitats es van extreure també de les categories esmentades i de les infotaules de Wikipedia.
* La segona versió, anomenada YAGO2, fou una extensió de la primera, afegint-hi fets temporals i espacials. Els fets temporals es van extreure de les infotaules de les pàgines de la Wikipedia, i consistien en els intervals temporals d'existència de les entitats i els d'ocurrència dels esdeveniments i dels propis fets. Alhora, es van identificar les entitats existents a la versió anglesa de Wikipedia que tenen una localització física (com ara ciutats, seus d'organitzacions, o esdeveniments esportius) i s'hi va incloure les coordenades geogràfiques d'aquestes entitats. Es varen afegir també les més de 7 milions d'entitats que existien a GeoNames i que no estaven a la Wikipedia. Addicionalment, per les entitats de la Wikipedia anglesa que tenen pàgines en altres llengües, YAGO2 inclou el seu nom en aquestes llengües.
* La tercera versió, anomenada YAGO3, fou una extensió de YAGO2, integrant-hi entitats i fets presents en edicions de Wikipedia diferents de l'anglesa. Es varen integrar les edicions de la Wikipedia en alemany, francès, holandès, italià, castellà, romanès, polonès, àrab i persa. En total es varen afegir més d'un milió d'entitats que no estaven presents a la YAGO2, i més de set milions de fets, extrets de les categories i de les infotaules de les pàgines.

## Accés

Públicament, es pot accedir a la darrera versió de YAGO per quatre vies:
* Descàrrega.
* Punt d'accés SPARQL.
* Navegador textual de l'ontologia.
* Navegador gràfic de l'ontologia. El gràfic adjunt mostra el graf que proporciona aquest navegador quan se cerca per Ramon Llull.

## Referències

* 1 2 Suchanek, Fabian M.; Kasneci, Gjergji; Weikum, Gerhard «YAGO: A Core of Semantic Knowledge Unifying WordNet and Wikipedia». WWW 2007, May 8–12, 2007.
* ↑ «YAGO: A High-Quality Knowledge Base» (en anglès). [Consulta: 10 octubre 2018].
* ↑ «Max-Planck-Institut für Informatik; Archive» (en anglès). [Consulta: 10 octubre 2018].
* ↑ Suchanek, Fabian M.; Kasneci, Gjergji; Weikum, Gerhard «YAGO: A Large Ontology from Wikipedia and WordNet». Journal of Web Semantics, 01-09-2008, pàg. 203-217.
* ↑ Hoffart, Johannes; Suchanek, Fabian M.; Berberich, Klaus; Weikum, Gerhard «YAGO2: A spatially and temporally enhanced knowledge base from Wikipedia». Artificial Intelligence, 01-01-2013, pàg. 28-61.
* ↑ Mahdisoltani, Farzaneh; Biega, Joanna; Suchanek, Fabian M. «YAGO3: A Knowledge Base from Multilingual Wikipedias». 7th Biennial Conference on Innovative Data Systems Research (CIDR 2015), January 4-7, 2015, Asilomar, California, USA, 01-01-2015.
* ↑ «Downloads» (en anglès). [Consulta: 10 octubre 2018].
* ↑ «Virtuoso SPARQL Query Editor» (en anglès). Arxivat de l'original el 2019-10-21. [Consulta: 10 octubre 2018].
* ↑ «Browse YAGO2» (en anglès). [Consulta: 10 octubre 2018].
* ↑ «YAGO Svg Browser». [Consulta: 10 octubre 2018].